**Všeobecné právne predpisy v priemyselnej výrobe so zameraním na ochranu ŽP**

**Aktualizované: 23. augusta 2017**

**Právne predpisy v priemyselnej výrobe súvisiace s problematikou ovzdušia**

**Zákony**

**Zákon č. 137/2010 Z. z. o ovzduší**

Zákon upravuje hodnotenie kvality ovzdušia, informovanie verejnosti o kvalite ovzdušia, práva a povinnosti osôb pri ochrane ovzdušia pred vnášaním znečisťujúcich látok ľudskou činnosťou a pri obmedzovaní príčin a zmierňovaní následkov znečisťovania ovzdušia. Ďalej zákon upravuje osvedčovanie odbornej spôsobilosti a povinnosti oprávnených posudzovateľov pri vyhotovovaní odborných posudkov alebo čiastkových odborných posudkov, pôsobnosť orgánov štátnej správy ochrany ovzdušia a správne delikty v oblasti ochrany ovzdušia.

**Zákon č. 401/1998 Z. z. o poplatkoch za znečisťovanie ovzdušia**

Podľa tohto zákona poplatok za znečisťovanie ovzdušia platia právnické osoby a fyzické osoby oprávnené na podnikanie, ktoré prevádzkujú veľké zdroje znečisťovania ovzdušia, stredné zdroje znečisťovania ovzdušia a malé zdroje znečisťovania ovzdušia, za podmienok ustanovených v zákone.  
Environmentálne aspekty zákona riešia:  
§ 2 Pôsobnosť orgánov ochrany ovzdušia  
(1) O poplatku právnickej osoby a fyzickej osoby oprávnenej na podnikanie, ktorá prevádzkuje veľký zdroj znečisťovania ovzdušia alebo stredný zdroj znečisťovania ovzdušia, rozhoduje obvodný úrad životného prostredia.  
§ 4 Oznamovanie údajov  
(1) Prevádzkovateľ veľkého alebo stredného zdroja je povinný písomne oznámiť každoročne do 15. februára príslušnému obvodnému úradu životného prostredia úplné a pravdivé údaje o množstvách a druhoch znečisťujúcich látok vypustených do ovzdušia za uplynulý rok a údaje o dodržaní určených emisných limitov zistené podľa osobitného predpisu, výpočet poplatku za každý veľký zdroj znečisťovania ovzdušia a stredný zdroj znečisťovania ovzdušia a výpočet ročného poplatku.  
(2) Ak prevádzkovateľ veľkého alebo stredného zdroja nepreukáže za uplynulý rok údaje o množstvách a druhoch znečisťujúcich látok vypustených do ovzdušia, ktoré mal zistiť podľa osobitného predpisu kontinuálnym monitorovaním alebo jednorazovým meraním, je povinný v lehote ustanovenej v odseku 1 písomne oznámiť príslušnému obvodnému úradu životného prostredia tieto údaje na základe kvalifikovaného rozboru. Aj v tomto prípade oznamuje výpočet poplatku za každý veľký zdroj znečisťovania ovzdušia a stredný zdroj znečisťovania ovzdušia a výpočet ročného poplatku.

**Vyhlášky**

**Vyhláška Ministerstva životného prostredia Slovenskej republiky č. 314/2010 Z. z., ktorou sa ustanovuje obsah programu znižovania emisií zo stacionárnych zdrojov znečisťovania ovzdušia a obsah údajov a spôsob informovania verejnosti**

Vyhláška rieši program znižovania emisií zo stacionárnych zdrojov znečisťovania ovzdušia. V časti 2. prílohy, ktorá sa týka technologických údajov sa uvádza:  
- Skladba stacionárneho zdroja - stručný opis jednotlivých technologických stupňov podľa technologickej schémy od vstupu surovín až po finálny výrobok.  
- Opis jednotlivých technologických stupňov z hľadiska tvorby emisií.  
- Porovnanie stacionárneho zdroja s požiadavkami platnej právnej úpravy týkajúcej sa ochrany ovzdušia vo vzťahu k  
- emisným limitom a k požiadavkám ich preukazovania (zhodnotenie technickej úrovne stacionárneho zdroja vrátane jeho odlučovacej techniky a jej porovnanie s najlepšou dostupnou technikou,   
- technickým požiadavkám a všeobecným podmienkam prevádzkovania stacionárneho zdroja.

**Vyhláška Ministerstva životného prostredia Slovenskej republiky č. 60/2011 Z.z., ktorou sa ustanovujú jednotlivé notifikačné požiadavky pre špecifický odbor oprávnených meraní, kalibrácií, skúšok a inšpekcií zhody podľa zákona o ovzduší**

Táto vyhláška ustanovuje   
a) podrobnosti o odboroch a objektoch diskontinuálnych oprávnených meraní, kalibrácií, skúšok a inšpekcií zhody,   
b) jednotlivé notifikačné požiadavky na špecifický odbor oprávnených meraní, kalibrácií, skúšok a inšpekcií zhody automatizovaných meracích systémov emisií a automatizovaných meracích systémov kvality ovzdušia so špecifikovanými požiadavkami,   
c) požiadavky na systém kvality,   
d) požiadavky na personálne zabezpečenie oprávnených meraní, skúšok, kalibrácií a inšpekcií zhody,   
e) požiadavky na technické zabezpečenie oprávnených meraní, skúšok, kalibrácií a inšpekcií zhody,   
f) požiadavky na metódy a metodiky oprávneného merania, kalibrácií, skúšok a inšpekcie zhody a podmienky ich platnosti a používania,   
g) náležitosti správy a čiastkovej správy o diskontinuálnom oprávnenom meraní, kalibrácii, skúške alebo inšpekcii zhody a podmienky ich vyhotovovania,   
h) podrobnosti o rozsahu a forme informácií poskytovaných oprávnenými osobami do informačného systému,   
i) kvalifikačné predpoklady na vydanie osvedčenia zodpovednej osoby,   
j) náležitosti žiadosti o vydanie osvedčenia zodpovednej osoby,   
k) podrobnosti o  
1. preukazovaní a posudzovaní splnenia kvalifikačných predpokladov zodpovednej osoby,   
2. skúške a osvedčení a vymedzení rozsahu pôsobnosti zodpovednej osoby,   
3. opakovanom preukazovaní odbornej spôsobilosti zodpovednej osoby,   
4. povolení na jednotlivé oprávnené meranie, kalibráciu, skúšku alebo inšpekciu zhody a o preukazovaní a posudzovaní splnenia požiadaviek na jednorazové povolenie.

**Vyhláška Ministerstva životného prostredia Slovenskej republiky č. 127/2011 Z.z. ktorou sa ustanovuje zoznam regulovaných výrobkov, označovanie ich obalov a požiadavky na obmedzenie emisií prchavých organických zlúčenín pri používaní organických rozpúšťadiel v regulovaných výrobkoch**

1) Táto vyhláška ustanovuje  
a) zoznam farieb, lakov a výrobkov s obsahom organických rozpúšťadiel určených na povrchovú úpravu vozidiel, objektov a ich častí (ďalej len "regulovaný výrobok"),   
b) hraničné hodnoty pre najvyšší obsah prchavých organických zlúčenín,   
c) označovanie obalov regulovaných výrobkov,   
d) požiadavky na obmedzovanie emisií prchavých organických zlúčenín unikajúcich pri používaní organických rozpúšťadiel v regulovaných výrobkoch.

**Vyhláška Ministerstva životného prostredia Slovenskej republiky č. 410/2012 Z. z., ktorou sa vykonávajú niektoré ustanovenia zákona o ovzduší v znení vyhlášky Ministerstva životného prostredia Slovenskej republiky č. 270/2014 Z. z.**

Táto vyhláška ustanovuje  
a) veľké zdroje znečisťovania ovzdušia (ďalej len "veľké zdroje"), stredné zdroje znečisťovania ovzdušia a malé zdroje znečisťovania ovzdušia, ich členenie, kategorizáciu a podstatné zmeny,   
b) vymedzenie a členenie zariadení stacionárnych zdrojov,   
c) zoznam znečisťujúcich látok, pre ktoré sa určujú emisné limity, technické požiadavky a podmienky prevádzkovania stacionárnych zdrojov,   
d) emisné limity, technické požiadavky a podmienky prevádzkovania stacionárnych zdrojov, termíny, lehoty a podmienky ich platnosti vrátene výnimiek z nich,   
e) podmienky uplatňovania prechodných opatrení,   
f) požiadavky zabezpečenia rozptylu emisií znečisťujúcich látok.

**Vyhláška Ministerstva životného prostredia Slovenskej republiky č. 411/2012 Z. z. o monitorovaní emisií zo stacionárnych zdrojov znečisťovania ovzdušia a kvality ovzdušia v ich okolí**

Táto vyhláška ustanovuje  
a) monitorovanie emisií zo stacionárnych zdrojov a kvality ovzdušia v ich okolí,   
b) spôsob, lehoty a požiadavky na zisťovanie množstva vypúšťaných znečisťujúcich látok,   
c) spôsob, lehoty a požiadavky na zisťovanie a preukazovanie údajov o dodržaní určených emisných limitov,   
d) spôsob, lehoty a požiadavky na zisťovanie a preukazovanie údajov o dodržaní určených technických požiadaviek a podmienok prevádzkovania,   
e) spôsob, lehoty a požiadavky na monitorovanie a preukazovanie kvality ovzdušia prevádzkovateľmi stacionárnych zdrojov v ich okolí,   
f) náležitosti protokolov z kontinuálneho monitorovania emisií.

**Vyhláška Ministerstva životného prostredia Slovenskej republiky č. 231/2013 Z. z., o informá­ciách podávaných Európskej komisii, o požiadavkách na vedenie prevádzkovej evidencie, o údajoch oznamovaných do Národného emisného informačného systému a o súbore technicko-prevádzkových parametrov a technicko-organizačných opatrení**

Táto vyhláška ustanovuje   
a) obsah a rozsah informácií a správ podávaných Európskej komisii notifikačným orgánom a lehoty ich podávania,   
b) požiadavky na vedenie prevádzkovej evidencie stacionárnych zdrojov znečisťovania ovzdušia,   
c) rozsah ďalších údajov o stacionárnom zdroji, emisiách znečisťujúcich látok a o dodržiavaní emisných limitov a emisných kvót,   
d) náležitosti súboru technicko-prevádzkových parametrov a technicko-organizačných opatrení vrátane opatrení na zmierňovanie priebehu a odstraňovanie dôsledkov havarijných stavov,   
e) rozsah, náležitosti a spôsob oznamovania údajov do Národného emisného informačného systému.

**Vyhláška Ministerstva životného prostredia Slovenskej republiky č. 228/2014 Z. z., ktorou sa ustanovujú požiadavky na kvalitu palív a vedenie prevádzkovej evidencie o palivách v znení vyhlášky Ministerstva životného prostredia Slovenskej republiky č. 367/2015 Z. z.**

Táto vyhláška ustanovuje požiadavky na

a) kvalitu

1. tuhých fosílnych palív a palív z nich vyrobených (ďalej len „tuhé fosílne palivo“), ktoré sú určené na spaľovanie v spaľovacích zariadeniach s menovitým tepelným príkonom do 0,3 MW,

2. kvapalných ropných palív uvedených v § 2 písm. a) až c) (ďalej len „vykurovací olej“), ktoré sú určené na spaľovanie v stacionárnych zdrojoch znečisťovania ovzdušia (ďalej len „stacionárny zdroj“),

3. kvapalných a plynných palív uvedených v § 2 písm. d) až l) (ďalej len „motorové palivo“), ktoré sú určené na spaľovanie v spaľovacích motoroch stacionárnych zdrojov2) alebo v spaľovacích motoroch, alebo iných hnacích motoroch mobilných zdrojov znečisťovania ovzdušia (ďalej len „mobilný zdroj“),

4. plynných palív určených pre stacionárne zdroje,

5. palív vyrobených z odpadov.

b) vedenie prevádzkovej evidencie, rozsah, druh a spôsob poskytovania údajov, ktoré podnikateľ, ktorý vyrába, dováža a predáva palivá, poskytuje spotrebiteľovi a okresnému úradu.

**Vyhláška Ministerstva životného prostredia Slovenskej republiky č. 195/2016 Z. z., ktorou sa ustanovujú technické požiadavky a všeobecné podmienky prevádzkovania stacionárnych zdrojov znečisťovania ovzdušia prevádzkujúcich zariadenia používané na skladovanie, plnenie a prepravu benzínu a spôsob a požiadavky na zisťovanie a preukazovanie údajov o ich dodržaní**

Táto vyhláška ustanovuje technické požiadavky a všeobecné podmienky prevádzkovania stacionárnych zdrojov znečisťovania ovzdušia prevádzkujúcich skladovacie zariadenia, plniace zariadenia a mobilné zásobníky používané na skladovanie, plnenie a prepravu benzínu z jedného distribučného skladu do iného distribučného skladu alebo z distribučného skladu na čerpaciu stanicu a na plnenie benzínu do nádrží motorových vozidiel a spôsob a požiadavky na zisťovanie a preukazovanie údajov o ich dodržaní.

**Vyhláška Ministerstva životného prostredia Slovenskej republiky č. 244/2016 Z. z. o kvalite ovzdušia**

Touto vyhláškou sa ustanovujú

a) limitné hodnoty, cieľové hodnoty, cieľové hodnoty a dlhodobé ciele pre ozón, indikátor priemernej expozície pre častice PM2,5, národný cieľ zníženia expozície pre častice PM2,5, záväzok zníženia koncentrácie expozície pre častice PM2,5, kritické úrovne znečistenia ovzdušia pre vybrané znečisťujúce látky a termíny ich dosiahnutia, početnosť prekročenia limitnej hodnoty, informačné prahy a výstražné prahy, spôsoby sledovania a hodnotenia týchto kritérií, aglomerácie a zóny, podrobnosti o informáciách a údajoch, ktoré sú uvedené v programoch na zlepšenie kvality ovzdušia (ďalej len „program“) a o informáciách dopĺňajúcich programy,

b) podrobnosti o informáciách a údajoch o kvalite ovzdušia, ktoré sa sprístupňujú verejnosti,

c) metódy a technické požiadavky na hodnotenie kvality ovzdušia,

d) horné medze a dolné medze na hodnotenie úrovne znečistenia ovzdušia vybranými znečisťujúcimi látkami, požiadavky na umiestňovanie vzorkovacích miest na stále meranie koncentrácií znečisťujúcich látok, kritériá na určenie najmenšieho počtu vzorkovacích miest na stále meranie znečisťujúcich látok, ciele v kvalite údajov a ciele spracovania výsledkov hodnotenia kvality ovzdušia, referenčné metódy hodnotenia koncentrácií znečisťujúcich látok, požiadavky na merania prekurzorov ozónu a referenčné metódy merania celkovej depozície arzénu, kadmia, ortuti, niklu a polycyklických aromatických uhľovodíkov, podrobnosti o meraniach na vidieckych pozaďových miestach a referenčné metódy modelovania kvality ovzdušia.

**Právne predpisy v priemyselnej výrobe súvisiace s problematikou ochrany ozónovej vrstvy Zeme**

**Zákony**  
**Zákon č. 321/2012 Z. z. o ochrane ozónovej vrstvy Zeme a o zmene a doplnení niektorých zákonov**

Tento zákon upravuje povinnosti podnikateľa, ktorý nakladá s kontrolovanou látkou, s novou látkou, s výrobkami a zariadeniami, vydávanie certifikátov o odbornej spôsobilosti a odbornú spôsobilosť osôb na vydávanie odborných posudkov, spôsob nakladania s kontrolovanou látkou, pôsobnosť orgánov štátnej správy, zodpovednosť za porušenie povinností uložených

týmto zákonom alebo osobitným predpisom.

**Právne predpisy v priemyselnej výrobe súvisiace s problematikou fluórovaných skleníkových plynoch**

**Zákony**

**Zákon č. 286/2009 Z. z. o fluórovaných skleníkových plynoch a o zmene a doplnení niektorých zákonov v znení zákona č. 321/2012 Z. z. a zákona č. 180/2013 Z. z.**

Tento zákon upravuje  
a) povinnosti podnikateľa, ktorý nakladá s kontrolovanou látkou, s novou látkou, s výrobkami a zariadeniami,   
b) vydávanie certifikátov o odbornej spôsobilosti a odbornú spôsobilosť osôb na vydávanie odborných posudkov,   
c) spôsob nakladania s kontrolovanou látkou,   
d) pôsobnosť orgánov štátnej správy,   
e) zodpovednosť za porušenie povinností uložených týmto zákonom alebo osobitným predpisom.

**Vyhlášky**

**Vyhláška Ministerstva životného prostredia Slovenskej republiky č. 314/2009 Z. z., ktorou sa vykonáva zákon o fluórovaných skleníkových plynoch a o zmene a doplnení niektorých zákonov**

Ministerstvo životného prostredia Slovenskej republiky podľa § 14 písm. a) až d) zákona č. 286/2009 Z. z. o fluórovaných skleníkových plynoch a o zmene a doplnení niektorých zákonov (ďalej len "zákon") ustanovuje:

(1) Limity únikov zo stacionárnych chladiacich zariadení, klimatizačných zariadení a tepelných čerpadiel, ktoré obsahujú fluórované skleníkové plyny, inštalovaných do 4. júla 2011 sú pre chladiaci okruh s objemom náplne  
a) od 3 kg do 30 kg do 8 % z náplne za rok,   
b) od 30 kg do 300 kg do 6 % z náplne za rok,   
c) nad 300 kg do 4 % z náplne za rok.  
(2) Limity únikov zo stacionárnych chladiacich zariadení, klimatizačných zariadení a tepelných čerpadiel, ktoré obsahujú fluórované skleníkové plyny, inštalovaných v období po 4. júli 2011 sú pre chladiaci okruh s objemom náplne  
a) od 3 kg do 30 kg do 6 % z náplne za rok,   
b) od 30 kg do 300 kg do 4 % z náplne za rok,   
c) nad 300 kg do 2 % z náplne za rok.

**Právne predpisy v priemyselnej výrobe súvisiace s problematikou obchodovania s emisnými kvótami**

**Zákony**

**Zákon č. 414/2012 Z. z. o obchodovaní s emisnými kvótami a o zmene a doplnení niektorých zákonov**

Tento zákon upravuje  
a) obchodovanie s emisnými kvótami skleníkových plynov v Slovenskej republike, medzi osobami registrovanými v Slovenskej republike a v Európskej únii a osobami registrovanými v krajinách uvedených v prílohe B Kjótskeho protokolu, ktoré podporuje znižovanie emisií skleníkových plynov ekonomicky výhodným spôsobom (ďalej len "schéma obchodovania"),   
b) obchodovanie s emisnými kvótami znečisťujúcich látok (ďalej len "systém obchodovania"),   
c) práva a povinnosti toho, kto prevádzkuje alebo riadi stacionárnu prevádzku (ďalej len "prevádzkovateľ"), prevádzkovateľov lietadiel, ostatných účastníkov schémy obchodovania a ostatných účastníkov systému obchodovania,   
d) pôsobnosť orgánov štátnej správy.

**Vyhlášky**

**Vyhláška Ministerstva životného prostredia Slovenskej republiky č. 271/2011 Z. z., ktorou sa ustanovujú kritériá trvalej udržateľnosti a ciele na zníženie emisií skleníkových plynov z pohonných látok**

Táto vyhláška ustanovuje  
a) kritériá trvalej udržateľnosti biopalív a biokvapalín a limitné hodnoty pre emisie skleníkových plynov z pestovania poľnohospodárskych surovín pri zachovaní kritérií trvalej udržateľnosti,   
b) podrobnosti preukazovania plnenia jednotlivých kritérií trvalej udržateľnosti,   
c) podrobnosti vydávania osvedčenia o odbornej spôsobilosti na účely overovania výpočtu emisií, podrobnosti o kvalifikačných predpokladoch na vydanie osvedčenia o odbornej spôsobilosti na účely overovania výpočtu emisií,   
d) náležitosti žiadosti o vydanie osvedčenia o odbornej spôsobilosti na účely overovania výpočtu emisií, podrobnosti o skúške odbornej spôsobilosti na účely overovania výpočtu emisií,   
e) obsah osvedčenia o odbornej spôsobilosti na účely overovania výpočtu emisií a podrobnosti o oznamovaní zmien údajov, podmienok a dokladov, na základe ktorých bolo vydané osvedčenie o odbornej spôsobilosti na účely overovania výpočtu emisií a o preskúšaní odbornej spôsobilosti na účely overovania výpočtu emisií,   
f) metodiku výpočtu emisií skleníkových plynov počas životného cyklu pohonných látok a biokvapalín a spôsob výpočtu úspory emisií skleníkových plynov, ktorá vyplýva z využívania biopalív a biokvapalín,   
g) spôsob a podrobnosti zverejnenia zoznamu metodík na účely overovania výpočtu emisií uznaných Slovenskou republikou, ktoré sú považované za rovnocenné podľa § 14b ods. 6 zákona,   
h) systém hmotnostnej bilancie pre biopalivá a biokvapaliny,   
i) spôsob, akým bude poverená organizácia kontrolovať činnosť odborne spôsobilých osôb na účely overovania výpočtu, a interval kontrolnej činnosti,   
j) podrobnosti o rozhodovaní v sporných prípadoch týkajúcich sa vydávania a odoberania osvedčení o odbornej spôsobilosti na účely overovania výpočtu emisií,   
k) priebežné ciele a predbežný dodatočný cieľ týkajúci sa záväzku zníženia emisií skleníkových plynov počas životného cyklu na jednotku energie z pohonných látok iných ako biopalív a dodávanej elektriny využívanej v cestných vozidlách a možnosť spoločného plnenia tohto záväzku podľa § 14c ods. 3 a 4 zákona,   
l) podrobnosti pri rozhodovaní v sporných prípadoch týkajúcich sa overovania správy podľa § 14c ods. 2 zákona,   
m) podrobnosti vydávania potvrdenia o pôvode biopalivá alebo biokvapaliny.

**Vyhláška Ministerstva životného prostredia Slovenskej republiky č. 85/2014 Z. z. , ktorou sa ustanovuje celkové množstvo kvót znečisťujúcich látok**

Uvedená vyhláška ustanovuje celkové množstvo kvót oxidov síry vyjadrených ako oxid siričitý na rok 2015, ktoré je uvedené v prílohe.

**Právne predpisy v priemyselnej výrobe súvisiace s problematikou ochrany vôd**

**Nariadenia**  
**Nariadenie vlády Slovenskej republiky č. 269/2010 Z. z., ktorým sa ustanovujú požiadavky na dosiahnutie dobrého stavu vôd**

Uvedené nariadenie stanovuje:

a) požiadavky na kvalitu povrchovej vody a kvalitatívne ciele povrchovej vody určenej na odber pitnej vody, vody určenej na závlahy a vody vhodnej pre život a reprodukciu pôvodných druhov rýb a rozsah monitorovania týchto vôd,

b) klasifikáciu dobrého ekologického stavu povrchových vôd, dobrého chemického stavu povrchových vôd a dobrého ekologického potenciálu povrchových vôd,

c) limitné hodnoty ukazovateľov znečistenia splaškových odpadových vôd, komunálnych odpadových vôd a osobitných vôd vypúšťaných do povrchových vôd alebo do podzemných vôd, osobitne na ich vypúšťanie v citlivých oblastiach,

d) požiadavky na vypúšťanie odpadových vôd z odľahčovacích objektov a z povrchového odtoku,

e) limitné hodnoty ukazovateľov znečistenia priemyselných odpadových vôd s obsahom škodlivých látok a obzvlášť škodlivých látok vypúšťaných do povrchových vôd.

**Nariadenie vlády č. 755/2004 Z. z., ktorým sa ustanovuje výška neregulovaných platieb, výška poplatkov a podrobnosti súvisiace spoplatňovaním užívania vôd**

Nariadenie vlády ustanovuje neregulované platby za udržiavanie splavnosti vodných ciest, vytyčovanie plavebnej dráhy na plavbu na vodných cestách a regulované platby napr. za odbery povrchových vôd, využívanie hydroenergetického potenciálu, odbery energetickej vody z vodných tokov na vodných stavbách.

**Zákony**  
**Zákon č. 364/2004 Z. z. o vodách** a o zmene zákona Slovenskej národnej rady č. 372/1990 Zb. o priestupkoch v znení neskorších predpisov (vodný zákon)

Tento zákon upravuje práva a povinnosti právnických osôb a fyzických osôb k vodám a nehnuteľnostiam, ktoré s nimi súvisia pri ich ochrane, účelnom a hospodárnom využívaní, oprávnenia a povinnosti orgánov štátnej vodnej správy a zodpovednosť za porušenie povinností podľa tohto zákona.

**Vyhlášky**

**Vyhláška Ministerstva životného prostredia Slovenskej republiky č. 100/2005 Z. z.**, ktorou sa ustanovujú podrobnosti o zaobchádzaní s nebezpečnými látkami, o náležitostiach havarijného plánu a o postupe pri riešení mimoriadneho zhoršenia vôd.

Uvedená vyhláška upravuje podrobnosti o:

a) zaobchádzaní s nebezpečnými látkami,

b) náležitostiach plánov preventívnych opatrení na zamedzenie vzniku neovládateľného úniku nebezpečných látok do životného prostredia a na postup v prípade ich úniku,

c) postupe pri riešení mimoriadneho zhoršenia kvality vôd alebo mimoriadneho ohrozenia kvality vôd.

**Právne predpisy v priemyselnej výrobe súvisiace s problematikou odpadového hospodárstva a obalov**

**Zákony**  
**Zákon č. 79/2015 Z. z. o odpadoch** a o zmene a doplnení niektorých zákonov

Tento zákon upravuje

a) programové dokumenty v odpadovom hospodárstve,

b) opatrenia na predchádzanie vzniku odpadu,

c) práva a povinnosti právnických osôb a fyzických osôb pri predchádzaní vzniku odpadov a pri nakladaní s odpadmi,

d) rozšírenú zodpovednosť výrobcov,

e) nakladanie s vyhradenými výrobkami a prúdmi odpadov,

f) nakladanie s komunálnym odpadom,

g) cezhraničný pohyb odpadov,

h) informačný systém odpadového hospodárstva,

i) pôsobnosť orgánov štátnej správy a obcí vo veciach štátnej správy odpadového hospodárstva,

j) zodpovednosť za porušenie povinností na úseku odpadového hospodárstva a

k) činnosť Recyklačného fondu, proces jeho zrušenia a zániku.

**Vyhlášky**

**Vyhláška Ministerstva životného prostredia SR č. 365/2015 Z.z, ktorou sa ustanovuje Katalóg odpadov**

Katalóg odpadov tvorí  
a) zoznam odpadov uvedený v prílohe č. 1,

b) kritériá na posudzovanie nebezpečných vlastností odpadov uvedené v prílohe č. 2.

**Právne predpisy v priemyselnej výrobe súvisiace s problematikou posudzovania vplyvov na životné prostredie**  
**Zákony**   
**Zákon NR SR č. 24/2006 Z. z. o posudzovaní vplyvov na životné prostredie** a o zmene a doplnení niektorých zákonov  
Účelom tohto zákona je upraviť postup odborného a verejného posudzovania predpokladaných vplyvov na životné prostredie, pôsobnosť orgánov štátnej správy a pôsobnosť obcí pri posudzovaní vplyvov a práva a povinnosti účastníkov procesu posudzovania pri posudzovaní vplyvov.

**Vyhlášky**  
**Vyhláška Ministerstva životného prostredia SR č. 113/2006 Z. z., ktorou sa stanovujú podrobnosti na účely posudzovania vplyvov na životné prostredie**

Zoznam odborne spôsobilých osôb na posudzovanie vplyvov na životné prostredie sa vedie podľa odborov činností a podľa oblastí činností.

**Právne predpisy v priemyselnej výrobe súvisiace s problematikou environmentálneho označovania výrobkov**

**Zákony**

**Zákon č. 469/2002 Z. z. o environmentálnom označovaní výrobkov**  
Zákon upravuje podmienky a postup pri udeľovaní a používaní environmentálnych značiek, ktorými sú:  
a) environmentálna značka "Environmentálne vhodný výrobok",  
b) environmentálna značka "Európsky kvet".  
Environmentálne aspekty zákona rieši:  
§ 2 Základné pojmy  
c) kľúčovým environmentálnym aspektom je taký environmentálny aspekt, ktorý sa určí identifikáciou tých kategórií vplyvov na životné prostredie, ku ktorým z perspektívy životného cyklu prispieva sledovaný výrobok najvýznamnejšie,  
d) životným cyklom výrobku sú navzájom prepojené štádiá systému výrobku od získavania surovín alebo obnovy prírodných zdrojov cez výrobu a distribúciu výrobku až po jeho spotrebu a konečné zneškodnenie,

Zákon upravuje podmienky a postup pri udeľovaní a používaní environmentálnych značiek, ktorými sú:

a) environmentálna značka "Environmentálne vhodný výrobok",

b) environmentálna značka "Európsky kvet".

Environmentálne aspekty zákona rieši: § 2 Základné pojmy c) kľúčovým environmentálnym aspektom je taký environmentálny aspekt, ktorý sa určí identifikáciou tých kategórií vplyvov na životné prostredie, ku ktorým z perspektívy životného cyklu prispieva sledovaný výrobok najvýznamnejšie, d) životným cyklom výrobku sú navzájom prepojené štádiá systému výrobku od získavania surovín alebo obnovy prírodných zdrojov cez výrobu a distribúciu výrobku až po jeho spotrebu a konečné zneškodnenie.

**Vyhlášky**  
**Vyhláška č. 258/2003 Z. z., ktorou sa vykonáva zákon o environmentálnom označovaní výrobkov**  
Táto vyhláška ustanovuje podrobnosti o:  
a) určovaní skupín výrobkov a podskupín výrobkov a osobitných podmienok na udelenie národnej environmentálnej značky,  
b) podmienkach používania národnej environmentálnej značky vrátane odôvodnených prípadov,  
c) určovaní a platení úhrad a o ich možnom znížení a o používaní prostriedkov z úhrad.

**Právne predpisy v priemyselnej výrobe súvisiace s problematikou integrovanej prevencie a kontroly znečisťovania životného prostredia**

**Zákony**

**Zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov**

Tento zákon upravuje  
a) práva a povinnosti osôb na úseku integrovanej prevencie a kontroly znečisťovania životného prostredia,   
b) odbornú spôsobilosť na poskytovanie odborného poradenstva na úseku integrovanej prevencie a kontroly znečisťovania životného prostredia,   
c) postupy v procese integrovaného povoľovania,   
d) informačný systém integrovanej prevencie a kontroly znečisťovania životného prostredia,   
e) pôsobnosť orgánov štátnej správy na úseku integrovanej prevencie a kontroly znečisťovania životného prostredia,   
f) sankcie za porušenie povinností,   
g) podávanie správ Európskej komisii, ktoré súvisia s integrovanou prevenciou a kontrolou znečisťovania Slovenskou republikou,   
h) systém výmeny informácií o najlepších dostupných technikách, zriadenie a činnosť technických skupín a fóra na výmenu informácií o najlepších dostupných technikách.

**Vyhlášky**  
**Vyhláška MŽP SR č. 11/2016 Z. z., ktorou sa vykonáva zákon č. 39/2013 Z. z. o integrovanej prevencii a kontrole znečisťovania životného prostredia a o zmene a doplnení niektorých zákonov**

Žiadosť o vydanie osvedčenia o odbornej spôsobilosti obsahuje  
a) meno, priezvisko a bydlisko žiadateľa,   
b) vymedzenie kategórií priemyselných činností podľa prílohy č. 1 zákona, v ktorých chce žiadateľ poskytovať odborné poradenstvo v oblasti integrovanej prevencie a kontroly znečisťovania životného prostredia.

**Právne predpisy v priemyselnej výrobe súvisiace s problematikou environmentálneho manažérstva a auditu  
  
Zákony**

**Zákon č. 351/2012 Z. z. o environmentálnom overovaní a registrácii organizácií v schéme Európskej únie pre environmentálne manažérstvo a audit a o zmene a doplnení niektorých zákonov**

Tento zákon ustanovuje  
a) podmienky registrácie organizácií v schéme Európskej únie pre environmentálne manažérstvo a audit,  
b) orgány presadzovania práva,   
c) pôsobnosť orgánov štátnej správy na úseku environmentálneho manažérstva a auditu,   
d) zodpovednosť za neoprávnené používanie loga EMAS.

**Právne predpisy v priemyselnej výrobe súvisiace s problematikou prevencie závažných priemyselných havárií**

**Zákony**

**Zákon č. 128/2015 Z. z. o prevencii závažných priemyselných havárií a o zmene a doplnení niektorých zákonov**

Predmetom právnej úpravy podľa tohto zákona je ustanovenie podmienky a postup pri prevencii závažných priemyselných havárií v podnikoch s prítomnosťou nebezpečnej látky a na obmedzovanie ich následkov na zdravie ľudí, životné prostredie a majetok.

**Vyhlášky**

**Vyhláška č. 198/2015 Z.z, ktorou sa vykonávajú niektoré ustanovenia zákona č. 128/2015 Z. z. o prevencii závažných priemyselných havárií a o zmene a doplnení niektorých zákonov**

Posúdenie rizika sa vykonáva na účely

a) vypracovania programu prevencie a zavedenia bezpečnostného riadiaceho systému podľa § 7 zákona,

b) vypracovania a využívania bezpečnostnej správy podľa § 8 zákona,

c) vypracovania vnútorného havarijného plánu podľa § 10 zákona a podkladov na vypracovanie plánu ochrany obyvateľstva podľa § 11 zákona,

d) informovania verejnosti podľa § 15 zákona,

e) výkonu štátneho dozoru a koordinácie kontrolnej činnosti podľa § 24 zákona.